ક્ષેમપાલનું વાક્ય પૂરું થાય એ પહેલાં જ કોલ કનેક્ટ થયો એ સાથે સૌનું ધ્યાન સ્ક્રિન પર ચોંટ્યું. શરીર પર ધાબળો વીંટાળેલા જૈફવયના પંડિતજી બહુ જ હોંશપૂર્વક તેમની જબાનમાં દીકરાને કંઈક કહી રહ્યા હતા. ક્ષેમપાલે પ્રણામ કરીને શરૂઆત હિન્દીથી જ કરી, પછી બહુ ઝડપથી તેણે અંગ્રેજીમાં દરેકનો ટૂંકો પરિચય આપી દીધો. વિલિયમની પેઢીઓ જૂની સમસ્યાની ય વાત કરી અને આર્થર-ઈરમાની દર્દનાક કહાની પણ ટૂંકમાં કહી દીધી. પંડિતજી સમયાંતરે હોંકારો દઈને ધ્યાનથી સાંભળી રહ્યા હતા.